דרו בריס

ביוגרפיה

בריס נולד באוסטין שבטקסס, אביו היה כדורסלן בעת לימודיו באוניברסיטת טקסס A&M ואמו הייתה ספורטאית מצטיינת בתקופת לימודייה בתיכון. סבו של בריס מצד אמו היה מאמן פוטבול מפורסם בטקסס ודודו שחקן פוטבול מצטיין. בתיכון הוביל בריס ב-1996 את קבוצת בית ספרו לאליפות טקסס בפוטבול.

קריירת מכללות

בריז למד ושיחק פוטבול באוניברסיטת פרדו באינדיאנה. בשנת 2000 הוביל את פרדו לאליפות ליגת הביג-10 ולמשחק הרוז-בול בו הפסידה לאוניברסיטת וושינגטון. בסיום קריירת המכללות שלו הוביל את פרדו בכל הזמנים במספר היארדים במסירה, במספר המסירות לטאצ'דאון, במספר היארדים בהתקפה, ניסיונות והשלמת מסירה.

קריירה ב-NFL

בדראפט ה-NFL של שנת 2001 נבחר בריס בסיבוב השני במקום ה-32 על ידי סן דייגו צ'רג'רס. בעונתו הראשונה בקבוצה שותף במשחק אחד בלבד, בהפסד 20–25 לקנזס סיטי צ'יפס. בריס נכנס כמחליף מסר ל-221 יארד וטאצ'דאון אחד. בעונת 2002 היה לקוורטרבק הפותח של הקבוצה שסיימה במאזן 8–8. במהלך העונה רשם 3,284 יארד במסירה, 17 טאצ'דאונים ו-16 אינטרספשנים. לאחר פתיחה במאזן גרוע של 1–7 במהלך עונת 2003 איבד את מקומו בהרכב הראשון, ושב אליו לשלושה המחזורים האחרונים של העונה. בעונת 2004 הוביל את הצ'רג'רס למאזן 12–4, הוא מסר ל-3,159 יארד ו-27 טאצ'דאונים ונחטף 7 פעמים בלבד. בפליאוף הפסידה הקבוצה לניו יורק ג'טס 17–20 במשחק בו מסר בריס ל-319 יארד, שני טאצ'דאונים ואינטרספשן אחד. בתום העונה נבחר בפעם הראשונה למשחק הפרו בול וכן לקאמבק של העונה. בעונת 2005 סיימה הקבוצה במאזן 9–7 כשבריס מוסר ל-3,576 יארד ו-24 טאצ'דונים. במשחק האחרון של העונה נפצע, סבל מקרע בלברום בכתף ונאלץ לעבור ניתוח.
בעונת 2006 עבר בריס לניו אורלינס סיינטס וחתם על חוזה לשש שנים תמורת 60 מיליון דולר. בעונתו הראשונה בקבוצה הוביל את הליגה ביארדים במסירה עם 4,418 מסר ל-26 טאצ'דאונים ו-11 חטיפות. הקבוצה סיימה במאזן 10–6, בפלייאוף גברה על פילדלפיה איגלס, העפילה לראשונה בתולדותיה לגמר ה-NFC בו הפסידה 14–30 לשיקגו ברס, משחק בו בריס מסר ל-354 יארד, שני טאצדאונים ואינטרספשן אחד. בעונת 2007 הוביל את הליגה בניסיונות והשלמת מסירה וחזר על הישג זה בעונת 2008, בה גם מסר ל-5,069 יארד, שני בהיסטוריית ה-NFL רק לדן מרינו. בשתי עונות אלו לא הצליחה ניו אורלינס להעפיל לפלייאוף.
בעונת 2009 הוביל את הקבוצה למאזן הטוב בחטיבת ה-NFC של 13–3, הוא מסר ל-4,388 יארד והוביל את הליגה עם 38 מסירות לטאצ'דאון ו-70.6% השלמת מסירות. בפלייאוף העפילה ניו אורלינס לראשונה בתולדותיה לסופרבול לאחר שהביסה את אריזונה קרדינלס 45–14 וגברה על מינסוטה ויקינגס 31–28, בכל אחד המשחקים מסר בריס 3 טאצ'דאונים ללא חטיפות. בסופרבול XLIV גברה ניו אורלינס על אינדיאנפוליס קולטס 35–17, בריס השיג במשחק זה 288 יארד, שני טאצ'דאונים ללא חטיפות, 82.05% השלמת מסירה ומדד יעילות של 114.5. הוא נבחר ל-MVP של משחק הסופרבול ולספורטאי השנה של ספורטס אילוסטרייטד. 
בעונת 2010 סיימה ניו אורלינס במאזן 11–5, והודחה בסיבוב הראשון בפלייאוף, באותה עונה הוביל בריז את הליגה באחוז השלמת מסירות. עונת 2011 הייתה עונת שיא מבחינה אישית של בריס, הוא הוביל את הליגה בהשלמות מסירה, באחוז השלמות מסירה, וכן במספר הטאצ'דאונים (46) והיארדים במסירה (5,476) וקבע בכך שיא NFL חדש. העונה הסדירה הסתיימה במאזן 13–3, בפלייאוף גברו הסיינטס על דטרויט ליונס 45–28 במשחק בו מסר בריס ל-466 יארד ו-3 טאצ'דאונים, בסיבוב השני הפסידו לסן פרנסיסקו 49' 32–36, בריס רשם במשחק זה 462 יארד במסירה, 4 טאצ'דאונים ושתי חטיפות. לפני עונת 2011 חתם בריס על חוזה חדש בשווי 100 מיליון דולר לחמש עונות נוספות בניו אורלינס, מתוכם 60 מיליון דולר מובטחים, סכום שיא לשחקן בליגה. בריס הוביל פעם נוספת את הליגה ביארדים במסירה (5,177) ובטאצ'דאונים (43) אך גם באינטרספשנים (19). העונה הסיימה במאזן שלילי של 7–9 ואי העפלה לפלייאוף. בעונת 2012 רשם בריס בפעם השלישית ברציפות עונה עם מעל 5,000 יארד במסירה עם 5,162 יארד, שני רק לפייטון מאנינג, ניו אורלינס סיימה במאזן 11–5 והודחה בסיבוב השני בפלייאוף. בעונות 2014 ו-2015 הוביל בריס את הליגה ביארדים במסירה אך הקבוצה לא הצליחה להעפיל לפלייאוף. ב-1 בנובמבר 2015 השווה את שיא ה-NFL עם 7 טאצ'דאונים במסירה בניצחון 52–49 על ניו יורק ג'איינטס. בעונת 2016 סיים בפעם החמישית בקריירה עם מעל 5,000 יארד במסירה ובפעם השביעית כמוביל הליגה ביארדים במסירה. בעונת 2017 סיים עם 4334 יארד ו-23 טאצ'דאונים, הוא הוביל את הליגה בשיעור השלמות המסירה. בפלייאוף הודחה ניו אורלינס בסיבוב הראשון. לאחר העונה חתם על חוזה חדש בסך 60 מיליון דולר לשנתיים.
בעונת 2018 חלף על פני ברט פארב ופייטון מאנינג והיה לשיאן הליגה ביארדים במסירה. את העונה סיימה ניו אורלינס במאזן הטוב בליגה של 13–3. בריס מסר ל-3992 יארד ו-32 טאצ'דאונים ב-15 משחקים בהם פתח. הוא הוביל את הליגה עם שיעור השלמת מסירות של 74.4% וקוורטרבק רייטינג של 115.7.

סטטיסטיקה בולטת

מעודכן ל-10 בספטמבר 2019:

חייו האישיים

בריס נשוי לבריטני, אב לשלושה בנים ולבת אחת. סימן ההיכר שלו הוא כתם לידה גדול על לחיו הימנית. לאחר שחתם על חוזה בניו אורלינס סיינטס, עבר עם משפחתו להתגורר בעיר שסבלה באותה עת מאסון הוריקן קתרינה. הוא הפך לאחד מסמלי העיר בזכות הצטיינותו בסיינטס, החיבור לקהילה ומעורבות בפעילות צדקה. ב-2006 זכה בפרס וולטר פייטון לאיש השנה ב-NFL בתחום הפעילות למען הקהילה.